b'\n_START_ARTICLE_\nSimetrala\n_START_PARAGRAPH_\nPremica p je simetr\xc3\xa1la (tudi som\xc3\xa9rnica ali simetr\xc3\xadjska \xc3\xb3s) dane mno\xc5\xbeice to\xc4\x8dk, \xc4\x8de se pri zrcaljenju \xc4\x8dez p mno\xc5\xbeica preslika sama vase. Pojem se najpogosteje uporablja v ravninski geometriji, redkeje v prostorski.\n_START_SECTION_\nSimetrala kota\n_START_PARAGRAPH_\nSimetrala kota (redkeje tudi razpol\xc3\xb3vnica, oziroma bisektr\xc3\xadsa kota) (v ravninski geometriji) je premica, ki poteka skozi vrh kota in kot deli na dva skladna dela._NEWLINE_Za to\xc4\x8dko T, ki le\xc5\xbei v notranjosti konveksnega kota, velja, da to\xc4\x8dka T le\xc5\xbei na simetrali kota to\xc4\x8dno takrat, ko je enako oddaljena od obeh krakov._NEWLINE_Simetrale notranjih kotov trikotnika se vedno sekajo v isti to\xc4\x8dki - v sredi\xc5\xa1\xc4\x8du v\xc4\x8drtane kro\xc5\xbenice. Za druge ve\xc4\x8dkotnike pa velja: \xc4\x8de se simetrale kotov sekajo v isti to\xc4\x8dki, lahko ve\xc4\x8dkotniku v\xc4\x8drtamo kro\xc5\xbenico. Tak ve\xc4\x8dkotnik imenujemo tangentni ve\xc4\x8dkotnik - najbolj znani med njimi so tangentni \xc5\xa1tirikotniki.'